Dialogmøte grendautval 2022

*Dialogmøtet vart gjennomført 25.5 kl 18-20 i kommunestyresalen på Bømlo rådhus*

*Frå grendautvala møtte: Lars Andreas Alvsvåg (Meling krinslag), Arild Grasdal og Svein Helge Natterøy (Rubbestadneset Grendautval), Martin Simonsen (Langevåg utvikling), Nils Ragnar Vika, Linn Iren Størkson Hidle og Mari Tønnesen (Foldrøy grendautval), Ole Johan Jensen (Svortland Krinslag) og Jostein Waage (Brandasund Grendalag). Moster grendautval var påmeldt, men måtte melde forfall på kort varsel.*

*Frå kommunen møtte: Kjetil Aga Gjøsæter, Tone Stavland, Kjell Magnar Mellesdal, Alf Helge Greaker, Jorunn Folgerø-Holm og Lene Borgen Waage (referent)*

*I tillegg deltok Anne Johannessen frå Bømlo frivilligsentral. Vidare deltok dagleg leiar i Bømlo næringsråd i fyrste del av møtet.*

# Innleiing

Kjetil Aga Gjøsæter ønskte velkommen. Vidare fortalte Nina Ingvaldsen om programmet Vekst i havet der Bømlo næringsråd ønskjer å samla og framsnakka prosjekt som enten har som føremål å auka tilflyttinga av unge folk til Bømlo (Generasjon gira) eller auka barn og unge sin interesse for næringane me har i Bømlo (gründerspira). Ho fortalde også om næringsrådet sitt prosjekt med å laga oppslagstavler i grendene i kommunen og inviterte grendautvala med på dette.

# Runde med presentasjon av prosjekt i grendene

## Meling krinslag

Krinslaget har mange aktive gardslag. Døme på prosjekt er ny kai og gapahuk i Sønstabøvågen, båthamn og jubileum på Halleråker, ballbinge på Nesse og glasdørar i gapahuken på Brekke. I tillegg arrangerte krinslaget grendamøte 30.mars i samarbeid med elevrådet ved Meling skule og ein ungdomsrådsrepresentant frå Meling. Her kom elevane med ønske om ein zipline. Dette ønskjer krinslaget å prioritera[[1]](#footnote-1).

## Langevåg utvikling

Langevåg er inne i sitt siste år med Liv & lyst-prosjekt. Dei skal ha Camp Kåså for tredje gang i juni 2022. Dette er ein stordugnad som går over ei veke og som gir eit kjempeengasjement. Fram mot april har det vore prosessar for val av prosjekt. For prosjektet har ein samarbeid med <https://www.stedskaping.no/> - Dei har prosjekt i heile Noreg, men modellen og verktøya er i stor grad utvikla i samarbeid med Langevåg.

## Rubbestadneset grendautval

Rubbestadneset har Liv & lyst-prosjekt. Første år har ein jobba mykje med planlegging og etablering av nettsida [www.rubben.no](http://www.rubben.no). Det er også laga ein sentrumspark. Parken er på kommunal grunn, men ein har fått ei avtale om at grendautvalet får laga til park. Der finn ein mellom anna ein bocciabane og på sikt buldresteinar. Vidare har RGU laga aktivitetspark, pumptrack og gapahuk ved skulen. Denne er no overteke av kommunen. På Ramsåsen jobbar ein med ein leikeplass med felling av tre. Ein jobbar for å få til ei gjestebrygge på Rubbestadneset og har fått på plass ny flytebryggje i Furuneset. I Stångarvågen har ein prøvd ut to solcellelys. Desse fungerer bra. Jobbar no med finansiering for lyssetting av reisten av løypa. Vidare samarbeider grendautvalet med barnehagen om barnetråkk. Generelt jobbar grendautvalet mykje opp mot fylket med trafikksikring. Til sist planlegg ein eit bygdamøte i mai. Avslutningsvis kom det innspel om fleire søppelbøtter, då dette kan førebyggja forureining.

## Svortland

Svortland krinslag jobbar for meir aktivitet i velforeningane rundt heile vatnet. Det siste året har krinslaget støtta opp under prosjekt med turstig i Gåslandsmarkjo. Det kjem også petanquebane ved Klæret. Krinslaget har hatt idémyldring og jobbar no for finansiering av element som skal gjera bubilparkeringa meir koseleg. Krinslaget deltek også i prosjektet Jonsok heile året utan bål – ny giv i Svortland sentrum i lag med kommunen, frivilligsentralen og næringsrådet. På flata oppe på Leite har krinslaget også fått sett opp eit skilt som målar fart og tellar trafikk. Dette viser også smilefjes/surefjes i den eine køyreretninga. I 2022 har Svortland fått forprosjekt for Liv & lyst. Her ser ein på systematisering av innspel som er komne til nærmiljøutvikling og etablering av ein innbyggjarportal som grunnlag for oppfølging av desse.

## Foldrøy

Foldrøy jobbar med etablering av ein aktivitetspark. Her er det kome ein petanquebane og noko av finansieringa for leikepark og ein paviljong er på plass. Eit viktig mål med arbeidet er å gjera bygda attraktiv for nye. Som del av og knytt til grendalaget har ein ei arrangementsgruppe, idrettslag, speidar og kvinne- og familielaget. I 2021/22 har mykje aktivitet vore knytt til skulebruksplanen, for å jobba mot nedlegging av skulen. I tillegg har ein jobba for å få fram ledige bustadtomter og tilgjenge til sjø i samband med kommuneplanens arealdel.

## Brandasund

Grendalaget har saman med husmorlaget ei rekkje arrangement i løpet av året som t.d. St.hans, 17. mai, advent og ei ryddeaksjon på våren. Ei utfordring for grenda at ein blir meir ein attraksjon enn at ein har lokalbefolkning. Hus som blir selt blir ofte brukt som fritidsbustader og ein diskuterer dermed korleis ein kan motivera eigarar av fritidsbustader til å bidra og delta. Grendalaget har også over fleire år jobba for trafikklysregulering av Tronko bru inn mot fylket.

## Frivilligsentralen

Leiar i frivilligsentralen orienterte om pågåande prosjekt. Avslutningsvis la ho også fram at det er eit ønske om å flytte sentralen til sentrum, for å bli meir synleg og tilgjengeleg.

# Prosjekt og fokusområde i kommunen med relevans for grendene

## Trafikksikring

Kommunen har ei trafikksikringsgruppe som samlast og går gjennom innspel. Gruppa jobbar med utgangspunkt i trafikksikringsplanen og vil i løpet av det neste året starte jobben med ny trafikksikringsplan. Denne skal bli ferdig i 2024. Gruppa koordinerer også spørsmål til fylket, der me ser behov for ei prosessavklaring. Behovet for prosessavklaring vart stadfesta av grendautvala som hadde fleire døme på sakar som enten tek lang tid eller der ein har fått ulike svar i ulike delar av prosessen.

## Kommuneplanens arealdel

Ein har no gått gjennom alle private innspel. Av dei om lag 350 innkomne innspela, har no 125 innspel gått vidare til konsekvensutgreiing. Me er no i ei dialogfase med t.d. byggjenæringa, barnehagar og skular. I denne runden ser me også til innspela frå grendautvala. Me tek sikte på å senda ut høyringsutkast mot slutten av hausten 2022. Når arbeidet med kommuneplanens arealdel er ferdig, vil ein gå i gang med ein områdeplan for kommunesenteret.

## Kommunedelplan for helse, sosial og omsorg

Helse, sosial og omsorg er ein stor sektor med 600 tilsette og tenester som er viktige for mange innbyggjarar. I kommunedelplanen er også det helsefremjande arbeidet ein viktig del. Grendautvala er ein viktig dialogpartnar i utviklinga av denne. Eit døme er at me driv intensivtrening med fysioterapi for kreftsjuke, men at me har eit behov for dialog med nærmiljøa, lag og organisasjonar når treninga i kommunal regi nærmar seg slutten. Planen vil ha eit 10-årsperspektiv og ein vil ha fleire temamøte det neste halvåret der grendautvala blir invitert med.

1. Meling skule tek del i folkehelseprogrammet i Bømlo kommune. Det vart derfor også laga film om opplegget på grendamøtet: <https://www.youtube.com/watch?v=DlGOPPkI2d4> [↑](#footnote-ref-1)